Адозва Найвышэйшай рады літоўскага народу да земляробаў і вясковых жыхароў
Страшную вайну з народам Расея нам гэтую назад два гады абвясьціла. Здраднікі Айчыны вялі расейскія войскі. Слабасьць, спалучыўшыся зь здрадлівасьцю, была прычынай згубы. Цяпер прыгнёт і тыранская няволя натхнілі сэрцы мяшчанскія ў надзвычайным адчаі да абароны супраціву вайне. Мужнасьць народу дабраславіў Бог. Ужо Кракаў, Варшава і Вільня вызваліліся ад расейцаў.

Земляўласьнікі браты! Пастарайцеся скончыць з адвагаю тое, што храбрасьць нашая і дабрамысныя мяшчане мужна распачалі. Годзе разважаць пра адрозьненьні стану, усе мы людзі і жыхары краю. Кроў чалавечую непрыяцель пралівае, маёмасьць і дамы вагнём спусташае. Дык уратуйма сябе як хто можа. Айцоў і сыноў Вашых жорсткі расеец тыраніць і зьнежыўляе. Дзяцей, бацькоў Вашых на ганьбу і паскудзтва цягне люты жаўнер. Нявестак, сестраў гнюсны кат ганебным чынам зьнясільвае. Дзяцей і немаўлят агідныя казакі дзідамі рвуць і разьдзіраюць.

Зірнеце, людзі, на лютасьць тыранаў. Расейцы паляць вёскі, мястэчкі і корчмы, забіраюць, рабуюць і спусташаюць усіх гаспадароў, мяшчанаў і шляхту. Чые ж сэрцы ня ўразяцца літасьцю і канечным адчаем? Дакуль рукі нашыя зьвязаныя будуць страхам? Станьма абараняцца ад непрыяцеляў Айчыны, што жыцьцё ў вас адымаюць! Гэта ёсьць права натуры. Станьма абараняцца ад ворагаў, што народ наш занявольваюць! Гэта ёсьць права сужыцьця.

Вясковыя жыхары і земляробы! Вы — браты нашыя, якіх крывавым потам абводненае поле ажыўляе народ. Выбірайце маладзёнаў, узбройвайце іх як найхутчэй стрэльбамі, дзідамі, косамі, бярдышамі, даведвайцеся пра пераходы, рабеце засекі і запальвайце вакол яго, перасьледуйце казакоў. Хай згіне жорсткі непрыяцель! Не шкадуйце крыві рабаўнікоў і тыранаў, якія хаты Вашыя паляць, а дзяцей бязьвінных зьбіваюць і катуюць. Пакіньце дома тых, якія б зямлю на засеўкі абрабіць маглі. Астатнія бярэцеся за зброю, шаблі і косы. Паляўнічых накіроўвайце ў народнае войска, якое ўжо тут вялікую справу зрабіла, што і пачатак вольнасьці заклала і , які Вам свабоду надаў, вярнуць вызначыла.

Далучайцеся да руплівай шляхты і паляўнічых. Зьменшыце лік наезьнікаў і забойцаў якім толькі можаце чынам. Бог з намі! Справа нашая добрая! Вольнасьць ад нас, заснаваную на законе незалежнасьці, непрыяцель адымае, народнае валадараньне мець забараняе і падаткі здраднікам раздаць пастанавіў. Край наш без вайны па-здрадніцку прысабечыў. Пазбаўляйцеся, браты! Спакой Ваш ужо Вам болей не дапаможа. Адна толькі мужнасьць і бязбоязнасьць няхай адзначацца згубаю непрыяцеля.

Хто ня згодны з намі і народам, той непрыяцель народу! Няма цяпер партыяў, а хто пачне складаць такія, зараз жа падлягацьме ганебнай сьмерці. Здавайце здрайцаў у крымінальны суд.

Вольнасьць, заснаваную на законе, і свабоду для Вас ужо падрыхтавалі. Станьма біцца зь непрыяцелем. Цяпер апошні час! Альбо, змагаючыся, жыць у вольнасьці, альбо загінуць разам з Айчынай і славаю.

 , прэзыдэнт
 Бэнэдыкт Марыконі, пісар
 , староста менскі
 Станіслаў Мірскі, пісар
 Дамінік Нарбут, войскі
 Міхал Грабоўскі, 
 Станіслаў Валовіч, падкаморы рэчыцкі
 Мікалай Храпавіцкі, маршалак аршанскі
 Валенты Гарэцкі, войскі віленскі
 Бэнэдыкт Карп, харунжы ўпіцкі
 , палкоўнік
 Каетан Нагурскі, харунжы шавельскі
 Тадэвуш Высагерд, зямянін віленскі
 Мікалай Мараўскі, экспісар вайсковы
 ксёндз Міхал Карповіч, архідыякан смаленскі
 , палкоўнік
 Ежы Белапятровіч

Дакументы Найвышэйшай Літоўскай Рады